ज्यादा बच्चों पर सिक्किम में इनाम, चीन में नसबंदी-कोरिया में जेल; नाइजर में हर महिला के औतसन सात बच्चे
छत्तीसगढ़ के बालोद में एक कॉन्स्टेबल को चौथे बच्चे की तैयारी करने पर सस्पेंड कर दिया गया है। कॉन्स्टेबल की पहले से तीन बेटियां हैं और बेटे की चाह में उनके घर में चौथा बच्चा आने वाला है। कॉन्स्टेबल ने पत्नी की डिलीवरी का हवाला
छत्तीसगढ़ के बालोद में एक कॉन्स्टेबल को चौथे बच्चे की तैयारी करने पर सस्पेंड कर दिया गया है। कॉन्स्टेबल की पहले से तीन बेटियां हैं और बेटे की चाह में उनके घर में चौथा बच्चा आने वाला है।
कॉन्स्टेबल ने पत्नी की डिलीवरी का हवाला देकर 8 दिनों की छुट्‌टी मांगी थी। परिवार के सदस्यों की संख्या सामने आते ही उसे नए जनसंख्या कानून के तहत सस्पेंड कर दिया गया। इतना ही नहीं जब जांच की गई तो दो हेड कॉन्स्टेबल को भी इस कानून का उल्लंघन करते पाया गया और उनको कारण बताओ नोटिस जारी किया गया है।
जनसंख्या नीति और राज्य सिविल सेवा नियम का हुआ उल्लंघन
कॉन्स्टेबल को निलंबित करने के पीछे राष्ट्रीय जनसंख्या नीति और छत्तीसगढ़ सिविल सेवा आचरण, 1965 के नियम 3 (1) का उल्लंघन बताया गया है।
इसके तहत दो से अधिक संतान होने और किसी एक का जन्म 26 जनवरी 2001 या उसके बाद होने पर सरकारी सेवा के लिए अयोग्य माना गया है, जिनके आधार पर कॉन्स्टेबल प्रहलाद सिंह को निलंबित किया गया है।
खबर से संबंधित इस पोल में अपनी राय जाहिर करें
सिक्किम में ज्यादा बच्चे होने पर महिला कर्मचारी पाती प्रमोशन और इंक्रीमेंट
सिक्कम ऐसा राज्य है जहां जनसंख्या बढ़ने की बजाय घट रही है। ऐसे में राज्य सरकार ने इस साल जनवरी में एक स्कीम शुरू की। इसके तहत जिन सरकारी महिला कर्मचारियों के एक से ज्यादा बच्चे होंगे, उन्हें सैलरी इन्क्रीमेंट समेत कई सुविधाएं मिलती हैं।
ज्यादा बच्चों के लिए प्रोत्साहित करने के लिए यह भारत में किसी भी राज्य सरकार की ओर से शुरू की गई अपने किस्म की पहली स्कीम है। वहीं सरकार उन आम लोगों को भी कई सुविधाएं देती है, जिनके एक से ज्यादा बच्चे हैं या होंगे।
दुनिया की सबसे बड़ी फैमिली भी भारत में
दुनिया में सबसे बड़े परिवार की बात की जाए तो उसका वर्ल्ड रिकॉर्ड भारत के ही पास है। पूर्वोत्तर के छोटे से राज्य मिजोरम में 'चाना' परिवार दुनिया में सबसे ज्यादा लोगों का परिवार है।
हालांकि जून 2021 में इस परिवार के मुखिया जियोना चाना का निधन हो गया था। जियोना की 39 पत्नियां और कई बेटे-बेटियां और पोते-पोतियों को छोड़कर गए है। कुल मिलाकर इस परिवार में 167 सदस्य हैं जो कि धार्मिक परंपराओं के हिसाब से एक साथ रहते हैं। बता दें कि चाना ने बहु पत्नी विवाह प्रथा के चलते इतनी शादियां की थीं।
एक देश ऐसा भी जहां हर परिवार में औसतन 7 बच्चे
दुनिया में एक ऐसा भी देश है जहां हर परिवार में औसतन 7 बच्चे हैं। अफ्रीकी देश नाइजर में प्रति परिवार बच्चों की संख्या दुनिया में सबसे ज्यादा है। इस देश में लगातार सबसे ज्यादा प्रजनन दर पाई गई है। यहां महिला और बच्चे का औसत निकालने पर पाया गया कि एक महिला के औसतन 7 बच्चे होते हैं। ऐसे ही चाड, कोंगो, माली और सोमालिया जैसे देशों में भी प्रजनन दर दुनिया के दूसरे देशों से ज्यादा है।
दुनिया की सबसे बड़ी आबादी वाले देश भारत में जनसंख्या नियंत्रण को लेकर सख्त नियम नहीं रहे हैं, जबकि कुछ ऐसे देश भी हैं जहां जनसंख्या नियंत्रण नीति को कठोरता से लागू किया जाता है। इन देशों में जनसंख्या नीति तोड़ने पर सजा मिलती है।
चीन में एक बच्चा नीति तोड़ने पर नसबंदी और गर्भपात 
भारत से पहले चीन दुनिया का सबसे ज्यादा आबादी वाला देश था। वहां लंबे समय तक एक बच्चा नीति का सख्ती से पालन हुआ। इस नीति का उल्लंघन करने पर लोगों को फाइन भरने से लेकर नौकरी गवांने, सरकारी फायदों से दरकिनार करने, जबरदस्ती गर्भपात और नसबंदी जैसे नतीजों का सामना करना पड़ा। हालांकि, इस मामले में लोगों को क्षेत्र और परिस्थिति के हिसाब से दंड मिलता था। हालांकि, चीन ने अपनी वन चाइल्ड पॉलिसी अब बंद कर दी है।
उत्तर कोरिया में ज्यादा बच्चे होने पर करवाते हैं जबरन मजदूरी
चीन की तरह ही दूसरे साम्यवादी व्यवस्था वाले देश उत्तर कोरिया ने जनसंख्या को सख्ती के साथ नियंत्रित करने में कोई कसर नहीं छोड़ी। यहां बच्चों के जन्म से जुड़े नियमों का उल्लंघन करने पर जुर्माना लगाने, जबरदस्ती गर्भपात करवाने और कुछ मामलों में जेल में बंद करने और जबरदस्ती मजदूरी तक कराई जाती है।
दरअसल, यहां सरकार औसतन 6 बच्चा प्रति परिवार से कम करते हुए 5 बच्चा प्रति परिवार की नीति पर चल रही है।
जनसंख्या घटाने के उलट कई ऐसे देश भी हैं जहां ज्यादा बच्चे होने पर सरकार इनाम और प्रोत्साहन राशि देती है। सिंगापुर ऐसा देश है जिसने अलग-अलग समय में जनसंख्या नियंत्रित करने और बढ़ाने दोनों को लेकर नीतियां बनाई हैं। 
डेनमार्क में ज्यादा बच्चे होने पर पेरेंट्स को मिलता है बोनस
चीन और नॉर्थ कोरिया जैसे देशों के उलट यूरोपीय देश डेनमार्क में जनसंख्या नियंत्रण की बजाय परिवारों को ज्यादा बच्चों को जन्म देने को लेकर प्रोत्साहन दिया जाता है, ताकि देश की जनसंख्या बढ़ सके।
मजेदार बात यह है कि यहां बच्चे के जन्म पर 'चाइल्ड बर्थ ग्रांट' दी जाती है जिसको 'बेबी बोनस' के तौर पर जाना जाता है। इसे बच्चे के जन्म पर पेरेंट्स को एक बार भुगतान किया जाता है। इतना ही नहीं, बच्चे के होने पर चाइल्ड अलाउंस देने के अलावा परिवार को टैक्स में छूट भी मिलती है।
जनसंख्या बढ़ाने के लिए सिंगापुर अपने लोगों को देता इंसेंटिव
छोटा सा एशियाई देश सिंगापुर जनसंख्या बढ़ाने के लिए कई स्कीम लागू करता आया है। ‘बेबी बोनस स्कीम’ के तहत बच्चा होने पर परिवार को नकद इनाम और बच्चे के नाम से एक बचत योजना प्रदान की जाती है। इसके अलावा सरकार हाउसिंग लाभ, टैक्स में छूट और स्वास्थ्य और शिक्षा में सब्सिडी भी देती है। जैसे-जैसे बच्चा बड़ा होता होता है, सरकार कई तरह के लाभ देती जाती है।
हंगरी ने जनसंख्या बढ़ाने वाले परिवारों को दी खास सुविधाएं
यूरोपीय देश हंगरी भी जनसंख्या गिरावट से परेशान है। यहां जनसंख्या बढ़ाने के लिए परिवारों को लोन में सब्सिडी के अलावा टैक्स में लाभ, इलाज को लेकर कई छूट और फायदे, घर खरीदने आदि में खास अहमियत दी जाती है।
पोलैंड में जनसंख्या बढ़ाने के लिए फैमिली 500+ प्रोग्राम
जनसंख्या बढ़ाने की अनोखी नीतियां बनाने के मामले में पोलैंड भी पीछे नहीं है। यहां बच्चों के जन्म पर हर महीने लाभ दिए जाते हैं। इस तरह के लाभ की योजना को सरकार 'फैमिली 500+ प्रोग्राम' नाम से चलाती है, जिसके जरिए बच्चे के परिवारों को वित्तीय मदद दी जाती है। इसके अलावा पेरेंट्स को टैक्स में छूट और चाइल्डकेयर सब्सिडी भी दी जाती है।